Puhuja: Peter Östman
Puolue: kd
Päivämäärä: 2017-05-03 innehöll stora förväntningar. Trots att regeringens beslut inte svarade mot dessa förväntningar, framför allt gällande arbetslivsreformerna och flitfällorna, finns en del goda beslut också i halvtidsrian. Försörjartillägget för studerande med barn var ett nödvändigt beslut, likaså tilläggsresurserna för polisen och gränsbevakningen. Arvoisa puhemies! Hallituksen puheet ennen puolivälitarkastelua antoivat aiheen odottaa suuria. Hallituksen ministerit olivat jo pitkään viitanneet puoliväliriiheen puheissaan ja antaneet ymmärtää, että silloin tuodaan uusia ratkaisuja talouden ja työllisyyden haasteisiin. Kehysriihen ajankohtaa jopa siirrettiin yli kuntavaalien, jotta hallitus pystyisi valmistelemaan esityksensä huolella. Mitä sitten jäi käteen? No, mielestämme liian vähän. Työllisyysreformeja ei nähty, paikallista sopimista ei haluttu edistää eikä huonosti kohdennettuihin yritystukiin puututtu. Kristillisdemokraattinen eduskuntaryhmä odotti ja odottaa hallitukselta enemmän. Puoliväliriihen yhtenä mottona oli uudistaminen. "Turvallisuuden, työllisyyden, huolenpidon ja uudistamisen riihi", kuten hallitus sen itse ilmaisi. Pienet lisäpanostukset työvoimapalveluihin ovat toki tervetulleita mutta eivät riittäviä. Suomen tukijärjestelmä ei edelleenkään kannusta tarpeeksi ottamaan työtä vastaan. Työllisyyttä lisäävistä selkeistä toimista olisi pitänyt päättää puoliväliriihessä, ja ne olisi pitänyt saada voimaan ripeästi. Hallitus päätti kylläkin joistakin toimenpiteistä, mutta liian moni näistä on edelleen selvitettävien asioiden listalla. Ei voi olla niin, että ne tulisivat voimaan vasta ensi vaalikaudella. Velka juoksee koko ajan ja kustannukset kasvavat, kun ihmiset ovat työttöminä. Arvoisa puhemies! Julkisen talouden suunnitelmassa on toki myös hyvää. Kristillisdemokraattinen eduskuntaryhmä pitää perheellisille opiskelijoille palautettua huoltajakorotusta erittäin tervetulleena. Olemme esittäneet huoltajakorotuksen käyttöönottoa vaalikauden alusta lähtien. Valitettavasti lapsiperheille kohdistettu korotus jäi kovin pieneksi, se ei riitä korvaamaan edes aiemmin tehtyä leikkausta opintotukeen. Vaihtoehtobudjetissamme esitimme 200 euron huoltajakorotusta. Kannustinloukkujen purkamiseksi tehdyt toimet ovat myös oikeansuuntaisia, tosin nekin jäivät kovin vaatimattomiksi. Varhaiskasvatusmaksujen alentaminen perheen toisesta lapsesta on tervetullut uudistus monen keskituloisen perheen osalta. Kristillisdemokraattinen eduskuntaryhmä olisi kuitenkin toivonut hallitukselta rohkeampaa otetta perhevapaiden ja päivähoidon kehittämisessä. Tarjosimme jopa hopeisella tarjottimella valmista mallia. Taaperobonukseksi nimetty KD:n malli olisi tuonut joustavuutta, selkeyttä ja valinnanvapautta lapsiperheille. Nyt hallitus meni sieltä, missä aita oli matalin. Arvoisa puhemies! Asumistukiuudistus on sekin oikeansuuntainen. Asumistukijärjestelmää tulee uudistaa, sillä alati kasvavat asumistuet valuvat vuokranantajille ja nostavat yleistä vuokratasoa. Hätäisesti valmisteltu asumistuen leikkaus aiheuttaa kuitenkin suuria ongelmia monille. Ihmiset tulevat ajautumaan toimeentuloluukuille. Uudistus olisi pitänyt kytkeä yhteen sosiaaliturvan kokonaisuudistuksen kanssa ja toteuttaa niin, ettei kukaan tuesta riippuvainen ajaudu kohtuuttomaan tilanteeseen. Kristillisdemokraattien kannustava perusturva ‑mallissa tämä asia on huomioitu. Toivomme todella, että mallimme huomioidaan käynnistettävässä sosiaaliturvan kokonaisuudistushankkeessa. Arvoisa puhemies! Lisäykset tutkimukseen, kehitykseen, viennin edistämiseen ja koulutukseen ovat ilman muuta tervetulleita. Nämäkin panostukset jäävät kuitenkin verrattain pieniksi. Esimerkiksi hallitus palauttaa teknologian tutkimukseen vain kolmasosan siltä viemistään rahoista ammatillisen koulutuksen reformiin kohdennettu 15 miljoonaa euroa kahdelle vuodelle on mahdottoman pieni summa verrattuna 190 miljoonan euron leikkauksiin. Arvoisa puhemies! Kristillisdemokraattinen eduskuntaryhmä pitää turvallisuuteen tehtäviä panostuksia erittäin tärkeinä ja kannatettavina. Määrärahalisäykset Puolustusvoimille, Rajavartiolaitokselle ja poliisille tulevat todella tarpeeseen. Ilman lisämäärärahoja esimerkiksi poliisien määrä olisi laskenut reippaasti alle 7 000:n, millä olisi ollut katastrofaaliset seuraukset. Ryhmämme haluaa muistuttaa siitä, että mikäli hallitus toteuttaa kaavaillut muutokset maamme alkoholipolitiikkaan, tarkoittaa se samalla poliisin työmäärän lisääntymistä merkittävästi. Silloin nämäkään määrärahalisäykset eivät riitä, vaan poliisi tulee tarvitsemaan huomattavasti lisää resursseja. Arvoisa puhemies!